**Broj: 711-I-1009-M-58/19-03-17**

Zagreb, 12. travnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivice Kovačevića, općinskog načelnika Općine Jakšić, za davanjem mišljenja Povjerenstva,** na 46. sjednici, održanoj 12. travnja 2019.g., daje sljedeće

**MIŠLJENJE**

1. **Dužnosnik Mile Barišić, zamjenik općinskog načelnika Općine Jakšić, može na temelju članka 14. stavka 5. ZSSI-a za vrijeme obnašanja navedene dužnosti biti član upravnih i nadzornih tijela najviše dviju neprofitnih udruga te u okviru tog prava može obavljati funkciju predsjednika sportske udruge Nogometni klub Jakšić, ali za obavljanje navedene funkcije nema pravo na naknadu, osim naknade putnih i drugih opravdanih troškova, neovisno o tome obnaša li navedenu dužnost profesionalno ili volonterski.**
2. **Ukoliko bi se dužnosnik Mile Barišić u obnašanju navedene dužnosti našao u situaciji postupanja, u pogledu ostvarivanja materijalnih i drugih interesa navedene sportske udruge, dužan je izuzeti se od postupanja i o tome izvijestiti općinskog načelnika Općine Jakšić.**

Obrazloženje

Zahtjev za davanjem mišljenja Povjerenstva podnio je dužnosnik Ivica Kovačević, općinski načelnik Općine Jakšić. U knjigama ulazne pošte zahtjev je zaprimljen pod poslovnim brojem: 711-U-1496-M-58/19-01-3 dana 3. travnja 2019. g., povodom kojeg se vodi predmet broj M-58/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Ivica Kovačević povodom obnašanja dužnosti općinskog načelnika Općine Jakšić obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje Povjerenstva može li dužnosnik Mile Barišić, zamjenik općinskog načelnika Općine Jakšić za vrijeme obnašanja navedene dužnosti obavljati funkciju predsjednika sportske udruge Nogometni klub Jakšić. Navodi se da dužnosnik Mile Barišić dužnost zamjenika općinskog načelnika Općine Jakšić obnaša volonterski, ali uz primanje naknade.

U ovome slučaju ne radi se o dvojbi u pogledu primjene odredbi ZSSI-a u kojoj bi se našao dužnosnik Ivica Kovačević, općinski načelnik Općine Jakšić koji je podnio zahtjev za mišljenjem, već se sadržaj zahtjeva odnosi na njegova zamjenika dužnosnika Milu Barišića, kojeg također u obnašanju te dužnosti, kao dužnosnika iz članka 3. stavka 1. podstavka 43. ZSSI-a, obvezuju odredbe ZSSI-a.

Uvidom u Registar udruga pri Ministarstvu uprave utvrđeno je da je pod registarskim brojem 11000179 upisana Nogometni klub „Jakšić“, Jakšić. Funkciju predsjednika udruge u mandatu od 2015.g. obavlja …………….., a tajnika ………………….., obojica ovlašteni za zastupanje udruge.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Zakonom o sportu („Narodne novine“ broj: 71/06., 150/08., 124/10., 124/11., 86/12., 94/13., 85/15. i 19/16.) propisano je da pravne osobe u sustavu sporta u Republici Hrvatskoj mogu biti: sportske udruge, trgovačka društva i ustanove.

Sportskim udrugama se u smislu navedenog Zakona smatraju one udruge koje se osnivaju radi obavljanja sportskih djelatnosti propisanih Zakonom o sportu. Na osnivanje, ustroj, pravni položaj, registraciju i prestanak sportskih udruga primjenjuju se odredbe Zakona o udrugama, ako nije drugačije propisano Zakonom o sportu.

Člankom 16. Zakona o udrugama („Narodne novine“ broj 74/14. i 70/17.) propisano je da članovi udruge upravljaju udrugom neposredno ili putem svojih izabranih predstavnika u tijelima udruge na način propisan statutom. Stavkom 3. propisano je da je skupština najviše tijelo udruge. Statutom se može utvrditi drukčiji naziv skupštine kao najvišeg tijela udruge. Stavkom 4. propisano je da se statutom udruge, osim skupštine, mogu utvrditi upravna (izvršna), nadzorna i druga tijela udruge.

Povjerenstvo utvrđuje da obavljanje funkcije predsjednika sportske udruge predstavlja obavljanje funkcije u udruzi u smislu članka 14. stavka 5. ZSSI-a te stoga dužnosnik Mile Barišić za vrijeme obnašanja dužnosti zamjenika općinskog načelnika može obavljati funkciju predsjednika sportske udruge Nogometni klub Jakšić, pod uvjetom da već nije član upravnih ili nadzornih tijela dviju neprofitnih udruga i zaklada. Za obavljanje funkcije predsjednika sportske udruge Nogometni klub Jakšić, dužnosnik bez obzira obnaša li dužnost profesionalno ili volonterski, bez ili uz primanje volonterske naknade nema pravo na naknadu, osim prava na naknadu putnih i drugih opravdanih troškova.

Ukoliko bi se u sklopu provedbe programa javnih potreba u sportu, sukladno Zakonu o sportu, za koji se sredstva izdvajaju iz proračuna Općine Jakšić ili u svakoj drugoj situaciji dužnosnik Mile Barišić u obnašanju dužnosti zamjenika općinskog načelnika Općine Jakšić našao u situaciji postupanja koje imaju za posljedicu odlučivanje o financijskim te drugim pravima i interesima Nogometnog kluba Jakšić, bio bi dužan otkloniti od sebe svako postupanje i o tome izvijestiti općinskog načelnika Općine Jakšić. Odlučivanje o interesima udruge u kojoj obavlja funkciju predsjednika, koja je po toj osnovi s dužnosnikom interesno povezana, moglo bi predstavljati povredu načela obnašanja javnih dužnosti iz članka 5. ZSSI-a ili koje od zabranjenih djelovanja dužnosnika propisanih člankom 7. ZSSI-a.

Nadalje, ukazuje se dužnosniku da je člankom 27. stavkom 3. Zakona o sportu propisano da članovi tijela sportskog kluba - udruge za natjecanje, osobe ovlaštene na zastupanje te osobe ovlaštene na vođenje poslova ne mogu biti osobe koje ne mogu biti članovi uprave, odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Pri tome Povjerenstvo ističe kako je člankom 14. stavkom 1. ZSSI-a propisano kako dužnosnici iz članka 3. stavaka 1. i 2. ZSSI-a ne mogu biti članovi uprava i nadzornih odbora trgovačkih društava. Za tumačenje i ocjenu predstavlja li obavljanje funkcija predsjednika dviju navedenih sportskih udruga, povredu odredbi Zakona o sportu, kao i za provedbu navedenog Zakona, nadležan je Središnji državni ured za šport.

Nadalje, člankom 89. stavkom 2. Zakona o lokalnim izborima („Narodne novine“ broj 144/12. i 121/16.) propisano je da općinski načelnik i zamjenik općinskog načelnika za vrijeme obnašanja navedene dužnosti ne može istovremeno biti ravnatelj i djelatnik te član upravnog vijeća ustanove ili druge neprofitne pravne osobe kojoj je jedinica lokalne samouprave osnivač. Za mjerodavno tumačenje odredbiZakona o lokalnim izborima nadležno je Ministarstvo uprave.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivica Kovačević, elektronička dostava
2. Objava na internetskoj stranici Povjerenstva
3. Pismohrana